CELEX: C2006/237/19
Language: el
Date: 2006-09-30 00:00:00
Title: Υπόθεση T-212/06: Προσφυγή-αγωγή της 11ης Αυγούστου 2006 — Bowland Dairy Products κατά Επιτροπής

30.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/10
            
         Προσφυγή-αγωγή της 11ης Αυγούστου 2006 — Bowland Dairy Products κατά Επιτροπής
   (Υπόθεση T-212/06)
   (2006/C 237/19)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα: Bowland Dairy Products Limited (Nelson, Ηνωμένο Βασίλειο) (εκπρόσωπος: J. Milligan, Solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να υποχρεώσει την Επιτροπή να καταβάλει στην προσφεύγουσα-ενάγουσα έντοκη αποζημίωση για τη ζημία που υπέστη η προσφεύγουσα-ενάγουσα λόγω της προσβαλλομένης αποφάσεως,
            
         
               —
            
            
               να καταδικάσει την Επιτροπή στα δικαστικά έξοδα της προσφεύγουσας-ενάγουσας.
            
         Ισχυρισμοί και κύρια επιχειρήματα
   Με την προσφυγή-αγωγή της η προσφεύγουσα-ενάγουσα ζητεί την ακύρωση της αποφάσεως της Επιτροπής των Ευρωπαϊκών Κοινοτήτων, η οποία είναι ενσωματωμένη σε ηλεκτρονική επιστολή της 20ής Ιουλίου 2006 της Επιτροπής προς τη UK Foods Agency (Υπηρεσία Τροφίμων του Ηνωμένου Βασιλείου), επιστολής που προωθήθηκε στην προσφεύγουσα στις 21 Ιουλίου 2006 και με την οποία η Επιτροπή αρνείται να προβεί, μέσω του Συστήματος Έγκαιρης Προειδοποίησης που θεσπίζει ο κανονισμός (ΕΚ) 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002 (ΕΕ L 31 της 1ης Φεβρουαρίου 2002, σ. 1-24), σε συμπληρωματική κοινοποίηση, σύμφωνα με την οποία η Υπηρεσία Ασφάλειας Τροφίμων εγκρίνει τη διάθεση στην αγορά του τυρόγαλου που παρασκευάζει η προσφεύγουσα-ενάγουσα, εφόσον δεν τηρηθούν οι προϋποθέσεις που έχει θέσει η Επιτροπή.
   Η προσφεύγουσα-ενάγουσα υποστηρίζει ότι η Επιτροπή δεν έχει αρμοδιότητα να επιβάλλει προϋποθέσεις για την κυκλοφορία συμπληρωματικής κοινοποιήσεως που έχει καταρτιστεί από αρμόδια εθνική αρχή σύμφωνα με το άρθρο 50 του κανονισμού 178/2002.
   Επιπλέον, η προσφεύγουσα-ενάγουσα προβάλλει ότι η Επιτροπή έθεσε τις εν λόγω προϋποθέσεις παρερμηνεύοντας τους εφαρμοστέους κανονισμούς όσον αφορά τόσο το αντιβιοτικό όσο και το υδαρές γάλα.